পূর্বস্থলীতে বিসর্জনের শোভাযাত্রায় মর্মান্তিক দুর্ঘটনা, মৃত্যু ৬ বছরের শিশুর

পূর্বস্থলী: দুর্গাপুজোর (Durga Puja) আনন্দ মুহূর্ত মিশে গেল শোকের কালো ছায়ায়। শুক্রবার বিকেল সাড়ে তিনটে নাগাদ পূর্বস্থলীর (Purbasthali) ধীতপুর ভিডিওহলপাড়ায় প্রতিমা বিসর্জনের শোভাযাত্রা চলাকালীন মর্মান্তিক ঘটনায় প্রাণ হারাল ছ’বছরের সৌমজিৎ দাস (District News)।

স্থানীয় সূত্রে জানা গিয়েছে, সৌমজিৎ সরডাঙ্গার বাসিন্দা, পেশায় সবজি বিক্রেতা গণেশ দাসের ছেলে। সেদিন প্রতিমা বিসর্জনের শোভাযাত্রায় সে মামার বাড়ির সামনে দাঁড়িয়েছিল। সেই সময় একটি মোটর ভ্যান ব্যাক গিয়ারে চলতে গিয়ে শিশুটিকে পিষে দেয় বলে অভিযোগ।

আরও পড়ুন: তেহট্টে সরস্বতী খালের সুইচগেট খোলাকে কেন্দ্র করে উত্তেজনা

পরিবারের দাবি, ঘটনাস্থলে উপস্থিত পুজো উদ্যোক্তারা শিশুটিকে দ্রুত হাসপাতালে নিয়ে যাওয়ার পরিবর্তে অবহেলা করেছেন। পরে স্থানীয়রা তাকে উদ্ধার করে প্রথমে পূর্বস্থলী হাসপাতালে নিয়ে যান। অবস্থার অবনতি হলে স্থানান্তরিত করা হয় কালনা সুপার স্পেশালিটি হাসপাতালে। কিন্তু রাত ন’টা নাগাদ মৃত্যু হয় ছোট্ট সৌমজিতের।

এ ঘটনায় পরিবারে নেমে এসেছে গভীর শোক। মৃতের বাবা গণেশ দাস জানিয়েছেন, “ময়নাতদন্তের পরই ঘাতক ভ্যানচালকের বিরুদ্ধে অভিযোগ দায়ের করা হবে।”